amanoisuno/poetBack huggingface dataset:
夏日龍井書事  其三 釋道潜 
自憐多病畏炎曦，長夏投蹤此最宜。青石白沙含淺瀨，碧梧蒼竹聒凉颸。雲中雞犬聽難辨，谷口漁樵問不知。斑杖芒鞋隨步遠，歸來幽火認茅茨。
夏日龍井書事  其四 釋道潜 
朅來人外慰棲遲，谷遠山長萬事遺。好鳥未嘗吟俗韵，白雲還解弄奇姿。藤花冉冉青當戶，竹色娟娟碧過籬。不羨故人探禹穴，短橈孤榜逐漣漪。
寄俞伯謨宣義昆仲  其一 釋道潜 
謝家蘭玉競芬芳，千里南來未易忘。猶憶娑羅雙樹院，月明相對坐胡床。
寄俞伯謨宣義昆仲  其二 釋道潜 
多病侵尋鬢已霜，昔年交友半殊方。吳臺松栢今何似，想見龍蛇數尺長。
夏夜 釋道潜 
斗帳昏昏夜氣蒸，移床趁月臥中庭。紫薇花露霑衣冷，翻覺華胥夢易醒。
送楚上人還廣陵慶禪師法席 釋道潜  洞庭湖
吾鄉少年多齷齪，投老家山猶戀著。何異醯雞舞甕天，肯信十方無壁落。羨君壯懷慕遠舉，萬里雲山行犖确。荆江洞庭虛浩渺，斂裓浮杯心自若。去年臘月過湓城，聆我幽脩臥雲壑。朅來相從慰契闊，笑語逸發驚猿鶴。春風又復卷征衣，問子東去將何爲。廣陵城西古佛剎，中有老禪吾所師。當年與君共伏役，妙道彷彿窺藩籬。別來星霜歎已久，夜夢往往神魂馳。真金雖已出頑鑛，鍛鍊豈厭增鉗鎚。縱橫法縛斷除盡，了了方爲獅子兒。
晚興 釋道潜 
牆角風欺竹影斜，數聲啼盡欲棲鴉。重門已閉斷還往，獨卷疏簾進月華。
下湖晚歸 釋道潜 
屈曲莎隄引興長，肯辭芒屨踏秋霜。歸來已奏孤城角，撩亂梅花落女牆。
秋日西湖  其一 釋道潜  西湖
兩山斜抱翠逶迤，一水中間似渼陂。孤榜獨來還獨往，鸕鷀鸂鶒莫相疑。
秋日西湖  其二 釋道潜  西湖
琤然一葉墮空庭，似喚幽人夢欲醒。斜倚素屏褰翠幔，沈香烟吐博山青。
秋日西湖  其三 釋道潜  西湖
南山爽氣對朝扉，竹露吹風更濕衣。可是吟魂怯清景，何妨著屐步苔磯。
秋日西湖  其四 釋道潜  西湖
飛來雙鷺落寒汀，秋水無痕玉鏡清。疏蓼黄蘆宜掩映，沙邊危立太分明。
秋日西湖  其五 釋道潜  西湖
欲跨高樓曠遠情，無端秋雨苦冥冥。崢嶸日脚漏雲處，瞥見遙山一抹青。
秋日西湖  其六 釋道潜  西湖
西風夜半捲庭槐，臥聽鄰翁曉圃開。稚子相呼入林去，應知病果落莓苔。
晨起 釋道潜 
窗扉曉闢對平湖，爽氣侵尋冷入膚。林迥霜黄垂橘柚，渚清沙碧老菰蒲。忘機鷗鷺元相狎，得食猿猱不用呼。游目騁懷心正逸，更憑高處立須臾。
戲招李無悔秀才 釋道潜  西湖
淋漓一雨過秋山，洗出西湖小霽天。烱烱魚鱗含倒景，飄飄羊角卷荒阡。野塘白芡珠盈斗，幽浦紅蕖錦繞船。冷炙殘盃當已厭，好來波際弄嬋嬋。
西湖雪霽寄彥瞻 釋道潜  西湖
西湖漫天三日雪，上下一色迷空虛。曾巒沓嶂杳難辨，彷彿樓觀疑有無。饑雛乳獸失所食，飛走阡陌空號呼。中園却羨啄木鳥，利觜自解謀朝晡。曉來鍾鼓報新霽，天半稍稍分浮圖。試憑高樓肆遠目，千里顛倒羅瓊琚。逡巡夜月出海角，光彩猛射來城隅。方壺圓嶠只在眼，綽約怳晤神仙居。咄哉浩景似欺壓，謂我不足爲傳模。風流江左杜從事，氣格豪贍凌相如。安得飄颻跨鸞鵠，手持栗尾來爲書。
次韵彥瞻舟次三墩見寄 釋道潜 
雪消幽港漲漪漣，草際晴絲罥細烟。避槳輕鷗翻點點，亞牆脩竹靜娟娟。風流遠繼東山後，詩句高凌北斗邊。何日去尋陽羨路，相携青嶂弄雲泉。
次韵彥瞻樊良道中 釋道潜 
幾日官河凍不流，朝來微暖始通舟。江梅破蕊香猶淺，汀草埋沙綠未浮。脩網橫川魚乍集，晴雲開野雪初收。探珠既已從驪頷，何用區區入海搜。
寄張明甫朝奉 釋道潜 
昔公令吾鄉，綠髮氣方壯。鳴弦坐高堂，百里肅清曠。良辰騁遨嬉，繭足履青嶂。當時陪杖屨，笑語相頡頑。論文希鄴都，樂事敦可尚。銅章既云解，余亦航海上。悠悠亙六載，天角空相望。朅來石頭城，邂逅慰離愴。携手雨花臺，俛仰得超放。瓶盂徙京口，冉冉抱微恙。扁舟亂江來，起我神益王。浮雲共平生，飄忽無定向。去年客梁園，塵土紛冗長。狙猿失林木，憔悴無優况。獨有青桂枝，冰雪不凋喪。惠然肯過從，香積仍接餉。秋風迫南還，危帆高且張。落日通津門，轉盼增惋悵。寢寐見高標，幽魂驚夜帳。相忘同海魚，千里各雲浪。
探梅 釋道潜 
問訊風篁嶺下梅，疏枝冷蕊未全開。繁英待得渾如雪，霜曉無人我獨來。
歲寒亭 釋道潜 
草枯蓬斷正紛紛，翠幹排簷不改陰。自是孤根難挫抑，驕霜傲雪本無心。
與元規話別  其一 釋道潜 
湖水蒼茫四接天，短篷孤榜數回旋。想君東海東頭夢，猶在汀洲白鳥邊。
與元規話別  其二 釋道潜 
雷岫庵南千種梅，含芳準擬爲君開。冷香秀色誰爲主，趁取花時更一來。
春日  其一 釋道潜 
蘭英蕙萼競芳新，左右吹香暗襲人。江海久無騷客賦，一枝唯可薦靈均。
春日  其二 釋道潜 
清溪白石曉磷磷，洗露桃花兩岸新。欲覓劉郎家住處，但聞雞犬不逢人。
春詞  其一 釋道潜 
輕雲著地柳垂絲，百尺高臺獨步時。遙愛南鄰紅杏樹，曉來新有過牆枝。
春詞  其二 釋道潜 
濛濛小雨暗池塘，遠樹依微不辨行。可是晚來風更惡，杏花香亂撲回廊。
春詞  其三 釋道潜 
冰開池面初浮綠，日促花梢始破紅。謾道春光來眼底，茫然無意對芳叢。
駐景樓 釋道潜 
額額高樓古道旁，樓前風物鬰摐摐。溪聲不斷來幽耳，山色常時在小窗。金鼎養丹嘗駐景，玉罇傾酒屢空缸。宋清賣藥長安市，千載佳名與子雙。
程公闢給事罷會稽道過錢塘因以詩見贈  其一 釋道潜 
嘗聞鍾鼓過蓬萊，席上無非八斗才。刻燭揮毫公屢勝，投壺飲釂客先頹。老元格調真難繼，短李風流不易陪。鑑水稽山行樂處，後車長是載鄒枚。
程公闢給事罷會稽道過錢塘因以詩見贈  其二 釋道潜 
江干千騎送朱輪，父老無緣借寇恂。吳國旌旗開白日，越溪桃李失青春。雄名素與珠星爛，妙質長隨玉樹新。當宁比聞思舊德，萬方行見入洪鈞。
寄濟明 釋道潜 
茫乎一氣同渾淪，瀰漫六合無邊垠。吁哉破散幾千載，被在萬物含其真。清輕爲天濁爲地，一一厚薄理自勻。駑駘騏驥不並廄，夜光魚目難相親。錢郎少年稟清裔，英姿綽欲揮等倫。忠言讜論躡根本，行義修篤無緇磷。是家嚴君抱勁烈，直筆曾預螭頭臣。我昔浮游霅溪側，傾蓋遇子情彌欣。炎雲燒空五六月，漾舟南郭吟青蘋。溪流寬圍野橋碧，溪樹靜嘯凉飈新。奇探險取得佳句，欲壓柳惲江南春。瓶盂屬我暫行役，樂事一跌成參辰。使君旋亦報西去，紛紛萬變難重陳。南山暮冬厚積雪，剛茂不死期松筠。
江行寄俞仲寬察院 釋道潜 
潮回沙浦寒，月落山未曉。駕言江上行，行遠心亦悄。茅屋兩三家，鷄聲聞縹緲。輕風颭垂楊，芳枝何裊裊。上有雙鳴禽，下有蕙蘭草。蒸蒸物已繁，灼灼花更好。時見頳尾鱗，跳波泳紋藻。即事起幽情，情含結懷抱。故交如參辰，咫尺曠烟島。紅日已三竿，回轅白沙道。但聞蕭葦間，挐音飛杳杳。
春日雜興  其一 釋道潜 
池南池北日融融，水荇風蒲各占叢。幸有花枝能照眼，可無詩句補春工。
春日雜興  其二 釋道潜 
城根野水淥逶沱，颭颭風船掠岸過。日暮蕙蘭無處採，渚花汀草占春多。
春日雜興  其三 釋道潜 
柳外披烟舒遠目，花邊植杖坐芳茵。能言百舌深藏葉，解舞鵾雞不避人。
春日雜興  其四 釋道潜 
雨闋中庭暖日浮，春禽百種聚喧啾。粉腰蜂子尤無頼，撓遍花鬚未肯休。
春日雜興  其五 釋道潜 
去歲春風上苑行，爛窺紅紫厭平生。而今眼底無姚魏，浪蕊浮花懶問名。
春日雜興  其六 釋道潜 
碧流如鏡轉春渠，時送殘紅出雨餘。可怕莓苔黏屐齒，强扶筇竹過鄰居。
春日雜興  其七 釋道潜 
雨洗樓頭碧瓦昏，五更殘月墮金盆。轆轤索轉玉繩曉，花底宿禽無數喧。
春日雜興  其八 釋道潜 
梅梢青子大於錢，慚愧春光又一年。亭午無人初破睡，杜鵑聲在柳花邊。
春日雜興  其九 釋道潜 
戢戢籬根紫筍長，滿城桃李罷芬芳。東風雖是無情物，送謝迎繁亦更忙。
春日雜興  其一○ 釋道潜 
樹萱移菊助春榮，沐雨梳風擢翠莖。童子新能理荒穢，不教蕭艾並叢生。
雪堂雨中 釋道潜 
梢林急雨暮凄凄，簾幕風燈暗欲迷。向曉請看南陌上，一番紅素掩春泥。
春日赤壁  其一 釋道潜 
灧灧春江水拍隄，雙雙出沒羨鳧鷖。白沙青石無泥滓，且逐東風進杖藜。
春日赤壁  其二 釋道潜 
蕭瑟江梅樹樹空，蘭芽猶短未成叢。行窮赤壁山西路，只有桃花一樣紅。
留別雪堂呈子瞻 釋道潜 
策杖南來寄雪堂，眼看花絮老風光。主人今是天涯客，明日孤帆下渺茫。
寄題徐德之先生閑軒 釋道潜 
建安自古多俊髦，徐子磊落尤其豪。論兵說劍走湖海，身勤事左無所遭。綠林五校已屠膾，黑衣三衛羞徒勞。歸來故山便卜築，脫棄萬事輕鴻毛。橫前澗水漱哀玉，傍舍老櫪藏飛猱。山蔬何用羨粱肉，鶴氅未必輸青袍。追雲弄月有真趣，慎勿輕語傳兒曹。
九江與東坡居士話別 釋道潜 
霅水黄樓赤壁間，勝游長得共躋攀。屠龍冉冉空三載，窺豹悠悠愧一斑。投錫雲林聊避暑，絕江舟檝自東還。求田問舍知何處，杖屨它時訪小山。
贈潘邠老秀才 釋道潜  庐山
去年雲夢澤南州，爲訪太史嘗淹留。東坡寒碧最佳處，恨不得子同遨游。今年廬山深且窅，感君忽來慰枯槁。溪月巖雲亦有情，昨夜爲君顔色好。飄飄綠髮方妙年，圖史滿腹皆精研。揮毫應敵風雨快，咳唾落紙珠璣圓。廣文英豪僅數千，逸群驥子誰與肩。男兒窮通故有命，勸子未宜嗟蹭蹬。丈夫蓋棺事始定，他日雄飛鵰鶚勁。草草論文未有涯，匆匆別我却還家。秋風更約通玄府，共訪仙人臥彩霞。
酬周元翁推官見贈 釋道潜 
南來濟濟多俊良，聲問逸發推周郎。詞場較藝一戰捷，筆陣獨掃千人强。烱然眉目行且貴，驥足萬里看騰驤。吟詩作賦不媚俗，期與往者同芬芳。斷璋殘璧忽我贈，把玩溢目驚輝光。自嗟行李久蕭瑟，安得置之雲錦囊。又聞跨馬欲過我，此意想君非渺茫。山中草木最宜夏，雨餘一一含幽香。雛鶑乳燕學飛舞，葉底啞咤調圓吭。闌干笋蕨雖已老，璀錯梅杏猶可嘗。陰崖碧洞不受暑，谷風習習吹衣凉。提携爲子掃盤石，談笑共坐莓苔蒼。宣毫越楮須盛載，吟取佳句還巾箱。
南康與曾子宣內翰 釋道潜 
旗亭方喜會高標，杞國天崩促去橈。星渚風花朝冉冉，神林雨脚暮蕭蕭。飛流濺沫江翻怒，拆岸頹沙蜃倚驕。遙想英雄濟川手，壯懷寧復畏傾摇。
曾子開吏部服闋赴召 釋道潜 
驛騎駸駸破夕烟，西來遇我虎溪前。征途乍即應勞止，陳迹重窺更泫然。天上歸瞻新日月，山中行睹舊林泉。感時撫事情何極，且伴幽人此夜禪。
過公擇藏書室 釋道潜 
我公昔未仕，託蹤此山阿。牙籤列圖史，萬卷堆嵯峨。披剝得精要，卷衣辭薜蘿。一往三十年，功名歎蹉跎。公今陟臺省，壯志應未磨。出處獨不謬，紛紛當奈何。脫身早來歸，挂冠舊庭柯。松窗展故帙，烱烱臨羲娥。豈復求甚解，聊將寄天和。勿憂野馬集，勿念蟲網羅。山祇善守護，早晚潜揮訶。
雙溪曉步懷少游子實 釋道潜 
亭午炎威劇，風溪破曉行。紆餘憐野彴，錯落見長庚。翻藻魚呈媚，梢林露獻清。二豪俱二闕，此樂與誰并。
寄王元均奉議昆仲 釋道潜 
崇文學士後，二子皆翹翹。異哉荆山麓，産此英瓊瑶。婆娑翰墨場，文彩相蔚饒。頃我未知識，寸心徒摇摇。前年廣陵城，會合如有招。名都冠淮海，氣象古所豪。林園若棋置，佳處遺塵囂。良辰肯浪負，杖策同嬉遨。清談落玉麈，亹亹如聞韶。歲晏樂未闋，離群復蕭蕭。扁舟眇一葉，出沒隨江潮。雲山列千里，廬霍尤岧嶢。孤懷喜自放，跨躒豈憚勞。所嗟無二陸，相我吟風騷。
廬山雜興  其一 釋道潜  庐山
溪石斑斑舞碎光，巖花冉冉馥幽香。當時吳猛逢山處，金闕橫開在上方。
廬山雜興  其二 釋道潜  庐山
隔崖垂蔓蔚蒼蒼，隠見莓苔舊石床。定有飛仙集其下，月明時復度笙篁。
廬山雜興  其三 釋道潜  庐山
高松夾道夕陽明，抱葉風蟬引細聲。勸爾行人聊駐足，出山無物更能清。
廬山雜興  其四 釋道潜  庐山
星渚江邊月已生，石橋歸路夜崢嶸。西風散入松千樹，翻覆銀河秋浪聲。
宿回峰院寄黄擇中察院 釋道潜 
秋堂立四壁，物色夜蕭然。藜床抱孤影，起坐未成眠。曾飈激高梧，萬動接虛警。感至情先謝，理冥神預領。銅壺漏未央，扶杖起彷徨。方塘溢繁荇，冷月下疏篁。躑躅步空除，風带褭霜裾。泯余契幽獨，悵子隔川途。短短袖中書，明發欲誰寄。梁上木鯉魚，儻能將此意。古亦有相思，吾今何所遺。浩歌望雲水，期子與同歸。
寄史院王正仲曾子開二學士 釋道潜 
太史久不作，千秋想前人。朝廷理故事，董職須絕倫。青錢兩學士，班馬相並鄰。婆娑金閨中，婉孌得所親。學海揚波瀾，詞林藹芳春。青編炳金雘，允顯無曲陳。翹翹茂令德，諤諤規縉紳。玉堂行見躋，清切凌紫宸。野人蹈江海，放浪無邊垠。相思邈何許，共此青桂輪。
寄東坡昆仲 釋道潜 
江南十月天未霜，木梢冉冉猶青蒼。烟沙篁竹媚兩岸，亭午氣候如春陽。吳檣楚柁自紛擾，花鴨鸕鷀殊未忙。深灣野浦望不劇，葦間隠隠聞漁桹。黄昏無雲桂魄滿，一川秀色傾銀潢。何人隔岸弄長笛，吹風渡水聲悲凉。蘭臺故人天一方，美景樂事誰相將。船窗欹枕夜未央，杳杳孤雲空飛揚。
梅花寄章仲粹法曹 釋道潜  庐山
蕙死蘭枯驚歲晏，玉蕤初發照溪寒。從來吳苑牆頭見，不似匡廬谷底看。月浸繁枝香冉冉，露浮紅萼曉團團。參軍詩格追何遜，應笑山人自考槃。
梅花  其一 釋道潜 
雲英粲粲笑相重，結子能參鼎鼐功。茜杏妖桃緣格俗，含芳不得與君同。
梅花  其二 釋道潜 
造化推排力自强，非關著意占年芳。繁霜亂雪虛埋沒，傾國人知有此香。
梅花  其三 釋道潜 
枝頭灼灼爛生光，弄日驕寒倚短牆。欲賦却慚無妙手，使人操筆憶何郎。
寄福州太守孫莘老龍圖 釋道潜 
公生自淮海，弱不游群兒。良哉白玉質，烱烱無磷緇。澡身以道德，餘棄爲文詞。端能處庠序，邈有孔孟姿。一朝擅高名，卓然動京師。餘輝耀天末，燁燁如斗箕。校讎芸閣中，精義無參差。同時鵷鷺行，半已翔鳳池。兩登諫官室，抗疏犯天威。揚舲去江海，曠歲成流離。朱輪擁苕霅，五馬從合肥。編氓仰遺愛，墮淚存豐碑。歸來遘風樹，憔悴不展眉。藉苫一室中，四壁無重帷。南鄰有古剎，而我方棲遲。杖藜時過公，泣血聞嗟咨。從容勸我坐，一飯常共爲。蒸蒸沸古鼎，蔌蔌投園葵。客來慵應門，客去知爲誰。禮喪事云既，始領吳門麾。瓶盂走梁苑，恨不相追隨。秋風亟東下，旌旆俄已睽。浮川與遵陸，多病亦云疲。七閩富名山，空翠相逶迤。在昔慕仁智，於今慰遨嬉。棠陰想初坐，吏案紛交馳。庖刀一爲解，往往無孑遺。麥秋薦丹實，梅雨裁纖絺。黄金燕佳客，柔指鳴哀絲。萬事不芥蒂，羨公能自怡。
聞子由舟及南昌以寄之 釋道潜 
高安居士實人龍，五載南遷道愈豐。域外城池剛自守，人間膏火詎能攻。屢嗟江海星霜隔，行喜雲林笑語同。五老峰前佳氣象，待君一醉吐長虹。
和子由彭蠡湖遇風雪 釋道潜  庐山
夫子經濟材，妙質靜而默。當年大廷中，如堵觀射策。雄哉賢父兄，一日並輝赫。勳業望夔龍，寧論二千石。扶摇吝不借，困此垂天翼。五載貶筠陽，區區校尋尺。鹽車厄驥足，道路行歎惜。脫身當歲晏，行李唯典籍。高懷久達觀，不見憔悴色。悠悠東下船，晚次彭蠡側。江風忽崩騰，江水翻且黑。飄風斷黄蘆，落雁委砂磧。鵝毛飛雪片，滿野來無極。龍驤飛萬斛，欲進不可得。淹留向汀灣，蕭瑟日將夕。黄昏勢漸壯，夜半已堆積。魚龍亦悲嘯，凜氣增几席。青燈冷不眠，坐漱元和液。危檣翻曉鴉，霽日動窗隙。搴幃望廬山，萬仞絕寸碧。茫茫銀世界，蕩蕩月閫域。順流復前趨，百里俄頃刻。暫停篙櫓喧，却著登山屐。五老笑相迎，千巖委圭璧。紛紛林下士，洗眼冀一識。松門共邀迓，香霧浮羃羃。相將擁寒爐，軟語同夙昔。堂堂赤眼師，既往有遺跡。惸然窣堵波，縹緲根石壁。清晨陪拄杖，緩步躡山肋。裴回憩蒼嶺，左右抗松櫪。猿猱侮僮僕，上下或戲劇。巴僧眉半雪，解后語鄉國。却返朱砂峰，招提更岑寂。中藏李氏書，盛事誇絕特。東坡老居士，邇亦有題墨。一覽慰君心，都忘遠行役。
寄俞秀老清老二居士  其一 釋道潜 
風溪雲巘雪消初，鳥變春聲滿屋除。安得故人同蠟屐，石梁斜日看游魚。
寄俞秀老清老二居士  其二 釋道潜 
落星江水接天流，花絮飛時暮雨收。波底鯉魚東去否，尺書煩汝到楊州。
寄俞秀老清老二居士  其三 釋道潜  庐山
慚愧君家好弟兄，風流宜與晉人并。青鞋布襪能從我，共入廬山深處行。
廬山道中懷子瞻 釋道潜  庐山
谷口晴雲散曉光，鳥聲呼我渡橫塘。輕明獨愛桃花靜，撩亂偏嫌柳絮狂。處處叢祠起簫鼓，家家籬落動耕桑。去年今日東坡路，拄杖相將探海棠。
酬周亨叔主簿見贈 釋道潜  庐山 洞庭湖
廬山百里蟠穹蒼，絕頂陰雲常下覆。晴日天風忽掃除，翠壁千層開錦繡。我來廬山初得君，愛君面有廬山秀。長篇險韵使我驚，忽獲風流雲散後。氣味清新滿牙頰，如入洞庭嘗橘柚。梅子如錢柳絮飛，杜鵑哀號山雨晝。念君明當京邑行，馬蹄蹴踏春泥縐。黄陂新息道路迥，野飯藜羹須强嗅。天街到日夏漸熱，車轂相摩汗如溜。丈夫功名非苟取，勸子未用輕藍綬。山中五月早歸來，澗底清泠當共漱。
訪荆國王公  其一 釋道潜 
浩蕩經綸志已行，北山歸老思冥冥。可妨渡水穿雲客，拄杖芒鞋到戶庭。
訪荆國王公  其二 釋道潜 
博辯舊聞輕孟子，談經早不愧楊雄。惠能伎倆元無有，還許從容廣座中。
訪荆國王公  其三 釋道潜 
苦嫌榮祿早收身，歸與漁樵共隠淪。白下門西山迤邐，興來長是岸烏巾。
謁上竺觀音大士 釋道潜 
十年江海去飄然，魂夢長依鷲嶺邊。月地雲階重到處，殷勤稽首白衣僊。
次韵元翁見寄 釋道潜 
十載離群歎渺茫，良辰無地可相羊。何時却入蓮花社，軟語重焚栢子香。藹藹春風摇几席，紛紛啼鳥滿林塘。欲憑海燕傳消息，徑入君家舊屋梁。
病中四絕句呈劉景文左藏  其一 釋道潜 
一室寥寥北嶺隈，午窗孤枕夢初回。無端自是風驚竹，錯認旁人問疾來。
病中四絕句呈劉景文左藏  其二 釋道潜 
西風薄木晚颼颼，古屋無人夜更幽。童子未閑煎藥火，隔窗燈影漫悠悠。
病中四絕句呈劉景文左藏  其三 釋道潜 
高梧挂月照床頭，聒砌寒螿似怨秋。我病尚能安靜默，爾曹無事苦啁啾。
病中四絕句呈劉景文左藏  其四 釋道潜 
竹裏鳴鴉曉欲飛，遽褰疏箔望朝暉。莫嫌山色經秋瘦，我亦秋來減带圍。
余初入智果院 釋道潜  泰山
泰山屹天下，四海同仰止。我公命世英，突兀等於是。胸中廓秋漢，皎絕微雲滓。當年事危言，軒冕如脫屣。正貴知我希，寧慚不吾以。風雲果再符，六翮排空起。一昨厭承明，抗章求迤邐。餘杭古雄藩，比屋富生齒。立談政即成，興不負山水。雍容敦末契，訪我頑且鄙。大旆輝松門，禽猿亦驚喜。森森門下士，左右粲珠履。使君道德姿，圭角非所恃。軟語如春風，薰然著桃李。今朝真勝事，千載足遺美。安得筆如椽，磨崖爲公紀。
龍井辯才老師新亭 釋道潜 
遠公吾家傑，道妙非壺丘。德傾龍象侶，貌蓋江湖秋。平生經論學，不爲名相留。滔滔若懸瀑，下注萬丈湫。昔年謝講事，衆挽不轉頭。刳心老巖穴，百念本不浮。東南多望士，唯見此老優。翰林天下公，方外寔輩流。旌旗虎溪路，竟日泉石游。衆生病未已，師意可忘憂。
次韵蘇仲豫承務寄伯達推官 釋道潜  西湖
蘇子真豪英，氣貌嚴且重。幼無兒女姿，嗜好百不動。唯餘讀書事，乃與古人共。文章造深淳，詞力寬不縱。樂哉賢父兄，道義日相從。昨朝西湖外，目極孤鴻送。高帆去百里，山水乏吟弄。作詩投置郵，但述鴒原夢。
辯才生日 釋道潜 
像末真風恐不傳，故生豪傑爲人天。慈航橫截三千界，法雨均沾四十年。獨鶴精神秋始健，長松根節老彌堅。莫將有物觀無象，唾霧冰輪處處圓。
寄題解頤堂 釋道潜 
道人還家今幾時，築室構堂名解頤。尺書三遣要我賦，我獨老矣何能爲。塵埃筆研試料理，肝肺枯槁源不滋。爲君苦思强抽軋，詞慳氣迫無逶迤。東陽自古號多士，文采風流世有之。堂成往往獻佳句，羅列四壁皆瑰奇。譬如鈞天已九奏，安用擊筑鳴參差。又如玉食厭方丈，葵藿欲進旁必嗤。他年但約訪君去，借君几席聊偃欹。堂中插架足書史，牙籤玉軸當細窺。
送仲豫叔黨二承務赴試春闈 釋道潜 
烱烱雙黄鵠，雍容振羽儀。風高辭澤國，歲暮及天池。文彩非凡近，周旋競陸離。明年翔集處，九萬是君期。
同蘇文饒主簿西湖夜泛 釋道潜  西湖
鳳咮山頭暮靄空，月娥飛出廣寒宮。初登桂檝橫湖去，似覺銀河有路通。掠草飛螢星點點，眠沙宿鷺玉叢叢。從來江總文才妙，請付毫端刻畫中。
酬錢塘宰王昭叔朝奉 釋道潜  庐山
令尹胸中萬斛寬，簿書堆案豈相關。揮毫手過庖刀疾，訪勝心同止水閑。竹日映簷光破碎，雪雲開嶺翠連環。自嗟不及匡山遠，坐對淵明祇愧顔。
景文寵示 釋道潜 
脫略今山簡，能吟舊子春。偶因尋勝出，不爲採芳人。紅紫千葩盡，甘酸萬顆新。江雲浮翠壁，靄靄散魚鱗。
夏夜奉懷景文路分 釋道潜 
曾櫩霽晚雨，餘響猶滴瀝。天風吹浮雲，入夜已無迹。月波泛脩竹，灧灧流几席。蘭膏滅衆炬，凉氣滿四壁。蕙烟擢銅爐，暗觸鼻端息。藜床但危坐，萬想本空寂。肺肝既冷然，紈扇亦暫釋。將軍不吾期，樂事空自得。願言賦長謠，爲我記此夕。
次韵景文會朱充仁大夫魏敏中朝奉於望湖樓長句 釋道潜 
高樓冠浮雲，下瞰百頃湖。清漪照兩岸，秀色含菰蒲。騷人富筆力，領略驚須臾。短長隨萬象，肯議鶴與鳬。二客各英妙，溫溫古爲徒。從公文字飲，所樂非歌呼。酒酣挹諸山，高下如迎趨。籃輿復迤邐，遠訪飛來孤。炎蒸近亭午，天地如大爐。石泉飲吾廬，快意猶過屠。松門徹九里，始見靈山隅。佳名自開皇，籍甚聞中區。幽芳不時艷，地勝乃滋濡。招提數四海，雄觀宜且無。歸途憩壽星，寒碧森萬株。蕭騷聒衆響，孰辨笙與竽。抬眸矚新榜，蔚蔚氣自殊。將軍戀清絕，勸客頹玉壺。道人烹露芽，滿盞浮雲腴。儻無方外姿，未可同此娛。
寒食日玉提刑過訪，有詩示怡然并余，余次韵之 釋道潜  西湖
使君薄珪組，富貴良易足。一麾下東南，千里爭拭目。援毫賦山水，詞力瀉溪谷。勝游便杖屨，聒耳厭絲竹。西湖破春冰，曉漲翻晴綠。相將二使軺，導從還屏逐。後先度巖壑，頡頏追鸞鵠。樂事殊未央，酒行宜局促。風流俄醉舞，坐客瞻頹玉。嵇阮真達生，秦唐謾歌哭。斜陽絕湖去，兩槳凌波速。却尋元龍居，隠隠隔喬木。到門呼主人，展畫滿高屋。夕鼓來遠近，雨聲飄斷續。籃輿入城市，夾道鬧燈燭。盛事在餘杭，他年見圖錄。
別蘇翰林 釋道潜 
四海窺人物，其誰似我公。論交容末契，許國見深衷。漸遠吳天月，行披禁殿風。玉堂清夜夢，解后過江東。
送景文 釋道潜  庐山
交游盡四海，厚我乃無幾。劉侯軀七尺，堂堂信英偉。中剛冷如鐵，萬事肯料理。相逢傾蓋餘，眷眷極終始。東南久徹警，將領用儒士。三年湖山游，屢得陪屐齒。長謠傲雲壑，草木俱披靡。詞鋒剉萬象，搜索泣山鬼。珠璣溢錦囊，所得真富矣。軒冕本儻來，功名徒爾耳。一廛聞已卜，視此猶脫屣。歲晚匡廬山，高棲踵前軌。
贈太守林子中待制 釋道潜 
拭目除書下九天，邦人爭賀使君賢。風流謝守宣城日，愷悌龔公渤海年。終作鹽梅均鼎鼐，且憑觴豆樂山川。一門棣萼登臺省，盛事駸駸海內傳。
四照閣奉陪辯才老師夜坐懷少游學士 釋道潜 
猨鳥投林已寂然，芭蕉過雨小樓前。雲依絕壁中間破，月自遙峰缺處圓。照坐不須紅蠟炬，可人唯有蕙爐烟。校讎御府圖書客，疇昔還同此夜禪。
贈天竺聰道人 釋道潜 
完完明月珠，蓄彼萬丈淵。徑寸不可睹，餘輝媚清川。道人實有道，膠口默不傳。心閑氣自和，眉宇常藹然。邦人昔致師，欲以居法筵。文移動帥府，禮數端亦虔。冥鴻避網羅，矯翼從高騫。朅來靈山隅，圓蒲味深禪。盛德不自顯，與物同周旋。兒曹恃文采，毫末爭醜妍。相逢廣坐間，肯顧斯人賢。茫茫大化中，浮名暫腥膻。吾知道人意，反汝生哀憐。
送僧遊天台 釋道潜 
海邊孤起碧千尋，俯仰應酬壯觀心。峭壁斷崖當歲晏，冷雲疏雪上衣襟。論懷此日能傾倒，尺素它時嗣好音。摘勝窮幽吾老矣，杖藜無復伴登臨。
覽黄子理詩卷 釋道潜 
六載南官何所營，百篇翻覆見高情。霜鷗露鵠元非俗，雪竹風松本自清。俊逸固宜凌鮑照，優游真已逼淵明。微言會有知君者，謾擬鍾嶸試一評。
梅花寄汝陰蘇太守 釋道潜 
湖山摇落歲方悲，又見梅花破玉蕤。一樹輕明侵曉岸，數枝清瘦耿疏籬。良辰易失空回首，習氣難忘尚有詩。所向皆公舊題墨，肯辜魚鳥却來期。
次韵陳敏善秀才見過 釋道潜 
投老形骸真木偶，水飲巖栖聊自守。世事浮雲日變遷，我亦何心預臧否。故人新自廣陵來，問我詩囊近何有。吾言淡薄非橄欖，縱可咀嚼聊能久。且開窗戶話平生，湖色山光翠相糾。烘簷暖日氣味好，相對蒲團復支肘。愛君年少擅才華，詩律清妍無可醜。却愁征棹促君還，空聽陽關詞一首。
都僧正慈化大師挽詞  其一 釋道潜 
領袖吾家事，由來二十春。虛懷能應物，直氣肯隨人。逝水流方遠，臨池墨尚新。聲聞雙樹子，不見葉間身。
都僧正慈化大師挽詞  其二 釋道潜 
平生輕長物，身世等鴻毛。譽出東南早，人驚節義高。玩奇唯水石，結客盡英豪。來往元無迹，情鍾謾鬰陶。
都僧正慈化大師挽詞  其三 釋道潜 
伏枕時無幾，臨分若故常。寸心能烱烱，去路豈茫茫。車馬門猶盛，芝蘭室更香。獨餘庭下竹，冷韵起悲凉。
次韵吳承老推官觀開西湖 釋道潜  西湖
偉人謀議不求多，事定紛紛自唯阿。盡放龜魚還淥凈，肯容蕭葦障前坡。一朝美事誰能紀，百尺蒼崖尚可磨。天上列星當亦喜，月明時下浴晴波。
都僧正既闕子中待制欲余補其位輒辭以小詩遂獲免 釋道潜 
佩德懷恩豈易陳，自嗟麋鹿性難馴。流年日月無多子，乞取山林放曠身。
送子中待制  其一 釋道潜 
翹翹孤鳳凰，安巢本阿閣。偶來依澤國，歸興遂淹泊。江山迫歲華，草木正摇落。霜空肅萬里，纖翳無處著。翻然整羽儀，一舉在寥廓。
送子中待制  其二 釋道潜 
南山有佳木，秀色何葳蕤。封植不記年，落落今百圍。盤根雖自固，烈風無時吹。匠手營大厦，衆材得施爲。偉哉梁棟姿，取用不可遲。
送子中待制  其三 釋道潜 
平生長樂公，聲華越三紀。文章兩京齊，學術游夏比。螭頭足未安，符竹已屢徙。聯翩開幕府，爛熳樹桃李。鋒車入帝鄉，天馬行九軌。周旋有程度，駑駕安足擬。
曉發苕溪將次徑山呈通判廖明略學士 釋道潜 
明星耿耿出天東，結束籃輿伴我公。藹藹梅香侵曉陌，斑斑旗脚轉春風。勝游此日塵埃外，回首它年夢寐中。絕景小詩難壯觀，當看醉筆吐長虹。
次韵王行甫奉議湖上晚歸遇雨 釋道潜 
妙齡公子嗜遨嬉，永日湖山未肯歸。酒幟曉人應慣識，花枝拂帽不須揮。輕紈細綺來何處，青蓋朱輪去似飛。向晚薄雷催急雨，清寒無奈襲裳衣。
同曾仲錫通判游天竺諸山 釋道潜 
煌煌世胄餘，夫子非碌碌。由腹有詩書，所以能拔俗。得官本河朔，瓜期未云促。扁舟下東南，逸興追鴻鵠。遇勝即徜徉，風餐兼露宿。嗟余偶傾蓋，一笑外羈束。杖策每過從，相携訪山谷。春風披鮮榮，繡錯出林麓。松門有時盡，幽興無斷續。崖轉聞鍾聲，林疏見華屋。銜山餘落景，歸路猶躑躅。誰云鄴下歡，往事不可復。吾曹二三子，所樂亦云足。願公紀新詩，一一能見錄。船頭行北歸，囊篋有美玉。塵埃京洛人，示與洗心目。
次韵劉韋孟主簿湖上  其一 釋道潜 
劉郎詞筆過蘭成，詠遍湖山草木情。祿隠太平真樂事，莫思神武挂冠纓。
次韵劉韋孟主簿湖上  其二 釋道潜 
中流出沒一舟虛，緩檝長謠彼自如。聞說古來江海上，達人多半寄樵漁。
次韵劉韋孟主簿湖上  其三 釋道潜 
老葑如雲既卷除，風瀾百頃翠紆餘。奇探險取各爭賦，誰復能名造物初。
遊苕溪道場山 釋道潜 
東風吹雨過城闉，日照河隄柳映津。雨槳差差摇燕尾，千山漠漠散魚鱗。長緣絕境關幽夢，尚喜茲游及暮春。蘭蕙未衰桃李在，蜂喧鳥咽莫愁人。
夏夜 釋道潜 
松室開孤定，褰幃納夜凉。嬋娟依翠竹，無語過東牆。
送蘭花與毛正仲運使  其一 釋道潜 
幽姿冷艷匪夭饒，曾伴靈均賦楚騷。今日移根庭下植，可無佳句與揮毫。
送蘭花與毛正仲運使  其二 釋道潜 
從來託迹喜深林，顯晦那求世所聞。偶至華堂奉君子，不隨桃李鬭氤氳。
夏日竹閣 釋道潜 
沈水擢烟青繚繞，風篁傳韵冷蕭騷。楚山竹簟琉璃滑，臥看炎雲檻外高。
送李仲益赴襄陽幕 釋道潜 
襄陽古名都，雄觀壓荆楚。醉公誇文詞，風物粲可數。嗟余未歷覽，彷彿已如睹。人生游宦間，得此亦佳遇。李俊妙天姿，文行兩自負。少年志冥鴻，千里輕一舉。天風不借便，造物暫淹阻。既無負郭田，黽勉依幕府。賢哉彼方伯，脫略高韵度。寧俾簿書役，朱墨事朝暮。爽氣對西山，清談共樽俎。試問鹿門翁，遺蹤今在否。
訪勤上人 釋道潜 
斷橋蒼壁倚溪斜，赤葉楓林噪晚鴉。可怕嶺雲埋徑路，會尋流水到君家。
答柯山曉上人 釋道潜 
風騷古人事，而我豈所長。兒曹嗜章句，餘習未易忘。根源本無有，真若夏潦潢。道人氣拔俗，吾黨稱俊良。十年依叢林，實以道自將。禪餘喜賦詠，妙語逾珪璋。世眼獨未識，深叢閟孤芳。鋒錐必穎脫，安肯久處囊。子宜力自勉，聲問終揚揚。吾言豈知子，老大殊荒唐。
送俞伯謨宣德赴辟成都 釋道潜 
我生落拓如虛舟，萬里江湖隨演漾。君今祿仕亦我同，南北悠悠無定向。故鄉回首海東頭，兄弟十年官塞上。才高質美衆所奇，杞梓豫章非冗長。辟書交飛上廟堂，肯使須臾事閑曠。秦山崢嶸塹戎虜，自古征人愁悵望。劍門棧閣天下危，去馬來車魂欲喪。羨君年少勇攀躋，足躡青冥身益壯。舊游陳迹想依然，感物懷親情獨愴。
次韵文饒同自龍井出資國度泛舟以歸北山 釋道潜 
踞虎奔犀列萬形，奇觀真已過南屏。縈雲細路杳無盡，落石飛泉靜有聲。十里平湖初卷葑，一天秋色共揚舲。停橈共過孤山寺，寂寂林僧半掩扃。
陪司馬才仲節推諸君游天竺 釋道潜 
西郊久不雨，草木無餘青。薄雲弄秋暉，山色時晦冥。超然五詞客，文采披華星。聯翩過吾廬，車蓋紛滿庭。相携訪靈鷲，細路通巖扃。攀翻幽桂叢，衣襟襲芳馨。絕境異人世，吾詩豈能名。諸豪追鄴下，妙語逾瓊英。願言一揮寫，樂事良難并。高空墮海日，歸驂尚能停。
呈丞相章公 釋道潜  泰山
大滌仙翁謝往還，蕭然几席奉清閑。胸中舊已吞雲夢，人望從來重泰山。書到鍾王方絕學，文非典誥不須攀。名言一一皆公語，它日親聞廣坐間。
過定林謁荆公畫像  其一 釋道潜 
古林蒼藤一徑纏，我公疇昔屢回旋。蕭蕭屋底瞻遺像，傑氣英姿尚凜然。
過定林謁荆公畫像  其二 釋道潜 
壁間千字走龍蛇，好事何人護絳紗。一讀已能生感慨，暮簷蕭瑟更啼鴉。
次韵曾子開侍郎話別  其一 釋道潜 
二紀浮游踏世塵，賢愚了了見情真。行藏不昧如公少，細聽名言實可人。
次韵曾子開侍郎話別  其二 釋道潜 
抗論儀曹肯折旋，一麾江海去飄然。他時開府餘杭郡，來酌吾廬石縫泉。
書夢寄妙懿 釋道潜 
妙思堂深路屈盤，夜來魂夢忽躋攀。道人開戶相迎處，宛在脩篁翠霧間。
觀恭師詩書以二絕勉之  其一 釋道潜 
吾鄉英秀頗能文，子復區區慕碧雲。請用三多爲祖式，他時自與古人群。
觀恭師詩書以二絕勉之  其二 釋道潜 
論書當亦似論兵，軍律非嚴事不成。行伍會須同比櫛，出奇方可語縱橫。
過鍾山尋俞清老不遇 釋道潜 
霜風薄木韵含悲，歲晚尋君失後期。夜鶴曉猨驚怨歇，草堂人去已多時。
次韵劉伯昌長官見贈 釋道潜  西湖
劉侯詩格殆天全，初得西湖紀勝篇。錦繡爲腸供麗藻，鯨鯢作氣吸長川。靜依北牖開樽俎，醉掃寒梢雜雨烟。歲晚扁舟東去急，喜君高調重遷延。
次韵法真禪師送曾敬之宣德昆仲 釋道潜  西湖
昔與乃翁相遇年，始知有子生且賢。爾來雙幹已爭秀，屹屹欲上參高天。昨朝較蓺偶不售，他日奏賦聞甘泉。方今廟堂喜人物，收拾萬彙歸陶甄。褭蹄麟趾終一出，輝映左右無餘妍。肯學孟生誇得意，一日走遍春風前。嗟余投老隠巖谷，形若槁木心灰然。扁舟追子僅千里，彷彿夜夢遙相傳。西湖風物行歲晏，歸賦梅花趁臘先。
送文惠師還金華 釋道潜 
脫略紛華自妙年，秉心端喜事金僊。終期象馭超三界，不羨鵬程越九天。考疏窮經心尚壯，依仁據德節尤堅。秋風陡起庭闈念，聊寄脩江一葉船。
證師聖可桐虛齋 釋道潜 
吾聞嶧山桐，猗猗排秀幹。栖鸞宿鳳信所奇，衆木紛紛何足算。嗚呼，天相彼質，復虛彼心。故其聲之隠也無閡，其動也無留。有叩而鳴，體佚而休。嘉上人之妙齡兮，無適俗之卑韵。剛有擬於斯桐兮，廓中虛以受訓。異速成之朝榮兮，培益厚而日敏。悼像末之寥寥兮，蹇吾道之不振。續芳塵於祖席兮，他日非桐虛上人者而復誰何哉。
規師方外停雲齋 釋道潜 
上人少脫略，出處非拘囚。停雲倚空端，舒卷良自由。縱之千丈强，斂附拳石幽。超遙宇宙間，孰與斯人儔。銘詩善摹寫，居士亦風流。
卜居智果方外以詩見寄次韵奉酬  其一 釋道潜 
偶來湖上緝衡門，桐長脩柯竹有孫。引策每從佳處去，望雲橋下是西村。
卜居智果方外以詩見寄次韵奉酬  其二 釋道潜 
青燈殘篆夜寥寥，門外秋風振葦蕭。慚愧高人能見憶，爲余西望立溪橋。
次韵周開祖大夫泛湖見訪 釋道潜 
漾漾清漪十里間，畫船人似鏡中安。雨催菡萏幽香發，風觸莆萄細浪寒。高岸烏紗來靜院，倒揮白羽傍曾欄。吟毫所遇無遺景，天乞詞源北海寬。
次韵才仲試院夢中書事見寄  其一 釋道潜 
夢入秋山知幾層，霜風吹骨正稜稜。蒼崖犖确難安足，自說從余授杖藤。
次韵才仲試院夢中書事見寄  其二 釋道潜 
朱甍碧瓦礙雲浮，共躡曾梯最上頭。一餉闌干變風雨，凜然毛髮便驚秋。
次韵才仲試院夢中書事見寄  其三 釋道潜 
怪獸胡爲出巨津，昂然激水忽翻身。魚龍贔屭何妨事，莫作風波謾恐人。
次韵才仲試院夢中書事見寄  其四 釋道潜 
一川脩竹映疏花，川上時聞響釣車。似到秦人種桃處，誰知夢斷却還家。
次韵才仲試院夢中書事見寄  其五 釋道潜 
崖根烏蜜已先嘗，從此知君鬢不霜。應笑吾曹事枯槁，山中危坐獨休糧。
贈吳子野先生 釋道潜 
麻田老仙心炯炯，少有高風慕箕潁。枕流漱石三十年，眸子瞭焉神更靜。忽然杖策海上來，至人道妙同塵埃。達官貴侯競招致，往無所欲誰嫌猜。邇來一志從吾黨，跡與孤雲共天壤。曹溪有路更攀躋，徑躡毗盧高頂上。
送庠上人 釋道潜 
點檢行裝拂與巾，洒然輕別故山春。家家門底長安道，舉目何須更問津。
次韵才仲山行 釋道潜 
幕府文書一掃空，何妨行樂醉春風。想聞笑語千山外，正在烟雲萬疊中。哢日鳥聲喧細碎，照溪花影靜玲瓏。苦吟只恐凋肝腎，夫子還宜少黜聰。
與神智師話別 釋道潜  西湖
昔我年始壯，託身靈鷲峰。主人大導師，鼓舞揚真風。四方依絳帳，雜遝象與龍。嗟余於此時，已識大士蹤。紛紛論議場，頭角出群雄。如何三十載，慧刃藏其鋒。端居肄業地，了不爲世通。邇獨念西湖，聿來將誰從。情隨山水遠，興與魚鳥同。平生方外姿，自在如冥鴻。明朝復回首，飄洒一孤篷。
暉暉堂 釋道潜 
堂上何爲絕點埃，堂前翠箒掃空階。遙憐薄日暉暉靜，影入高人燕坐懷。
次韵嵩陽陳叔易先生見訪  其一 釋道潜 
知君挾冊未嘗閑，一志端能事孔顔。千里扁舟下吳會，眼中收拾只溪山。
次韵嵩陽陳叔易先生見訪  其二 釋道潜 
枯槁長專一壑間，權豪殊未少低顔。風雲他日超騰去，莫畏移文到北山。
曉霽 釋道潜 
雲擁茅簷水拍渠，曉來新雨過吾廬。蔫紅宿萼莓苔滿，解事長楊自掃除。
次韵龔堯佐帳勾晨起感懷 釋道潜 
造物紛紛自變更，達人何用較前程。芭蕉身世榮枯久，胡蝶夢魂來往輕。隔屋相驚銅漏盡，開扉猶愛玉繩橫。應嫌百吏鳬行進，簿領文書與案平。
遠齋 釋道潜 
君不見崑崙之河與天通，源深發遠人莫窮。回溪轉壑隨折衝，末勢演溢流于東。東溟無旁下無底，浩蕩足以家魚龍。嗟哉吾徒雖好學，詎肯著意推所從。淵停富滀有若是，孰謂世上無豪雄。法師名齋意且遠，張皇幽眇見爾聰。西來竺書五千軸，期子歲月加磨礱。離騷楚詞亦謾讀，言語黼黻何必工。禪餘習氣如未盡，時倚澗石吟松風。
懷仙閣 釋道潜 
瀛洲仙人騎皓鶴，珮玉鳴風度寥廓。錦溪南望九仙岑，笑指烟霞憩曾閣。閣中清絕無纖塵，銅鑪著香夜夢真。平明跨鶴出山去，澗草巖花空自春。山僧問我入何地，今作玉皇香案吏。挾持造化幾時還，搔首臨風聊一喟。
華亭道中 釋道潜 
白水茫茫天四空，黄昏小雨濕春風。五更百舌催殘夢，月到官河柳影中。
同周元翁著作范明遠祕校西湖夜泛各賦一首 釋道潜  西湖
薄雲疏雨作還休，白帝撩人巧變秋。天地此身均逆旅，江湖幾度共離憂。暮聲斷續鐘連磬，夜氣浮沈浦與洲。圓嶠方壺吾未羨，敢煩騷客爲冥搜。
和元翁 釋道潜 
高論每逢賢友生，還如講武得奇兵。了無鄙吝胸中物，尚有風流世外情。破海玉蟾初未躍，洒空珠露已先傾。回橈轉柂行三鼓，始見波瀾百頃明。
和明遠 釋道潜 
二客風神瑩石泉，解衣同緩夜歸船。已殘巾子峰頭日，猶認吾廬竹外烟。水怪有名殊未見，犀燈無事不須然。月明幽渚蒹葭靜，珍重沙禽穩睡眠。
次韵月上人秋夜見寄 釋道潜 
冥鴻振鷺想儀形，數日新秋入夢清。丹壑流泉依舊否，碧巖叢桂幾時生。風來玉戶凉初集，露泫銀河色漸明。黽勉酬君無妙語，夜光魚目愧相并。
送遠上人還金華 釋道潜 
千林脫葉送殘秋，一舸南歸興莫留。富渚江平非白馬，子陵灘穩異黄牛。吟懷覽勝宜無倦，才力如君豈易求。他日殷勤爲細字，盡傳佳句到東州。
與愚上人宿天竺  其一 釋道潜 
夕陽山氣藹葱葱，路轉松陰複幾重。行過石橋人未見，數聲先聽寺樓鍾。
與愚上人宿天竺  其二 釋道潜 
稽留峰北好林泉，珍重幽棲得所便。栢子烟中能宴坐，想無餘習可攀緣。
與愚上人宿天竺  其三 釋道潜 
霜壓簾櫳露泫條，銀河影轉斗垂杓。清言共失三更夢，錯恨芙蓉漏易消。
晨起 釋道潜 
猿鶴驚呼曉，樓鐘動翠微。楓林墮清月，疏影亂人衣。
喜不群不疑見訪 釋道潜 
鵲啅庭梧喜滿懷，懸知二子下崔嵬。山中爽氣知多少，半逐風流杖屨來。
送桐江明上人之都下 釋道潜 
窈窕孤雲下翠岑，帝鄉閑去本無心。紅塵滿眼急回首，莫遣空山鶴怨深。
送定上人還會稽 釋道潜 
西風警群木，蕭瑟散秋聲。病客有歸思，孤雲無戀情。月當千里共，人恨四難并。苦學誰如子，它年在一鳴。
次韵劉蔡仲秀才雪後登竹閣  其一 釋道潜 
檻前君子舊虛心，雪後相看意更深。晴日暖風催鳥語，翠梢高處囀柔音。
次韵劉蔡仲秀才雪後登竹閣  其二 釋道潜 
君看楚嶠聳巑岏，圭壁千層間翠嵐。山後一峰尤秀拔，依稀還落剡溪南。
次韵黄仲閔主簿見訪游寶雲諸寺 釋道潜 
吾廬附曾阿，松竹蔚行路。平生土木軀，羞爲折腰具。蓼蟲甘苦澀，雖死那求遇。黄香諸父賢，傾蓋如有素。相將山水行，所適得佳趣。觀臺深且靚，縞壁懸清句。雲巢倚空端，下覽宜細顧。樓臺霽雪初，碧瓦塵未涴。籃輿指頹景，長挹還辭去。怳如山陰集，俛仰已成故。重來竟何時，相望碧雲暮。
蘇世美夫人挽辭 釋道潜 
夫子剛中早數奇，閨門高節聳當時。淵明晚欲歸三徑，德曜能從賦五噫。不見萊衣華髮事，空驚薤露昔人悲。故知造物酬陰施，玉立諸郎富白眉。
重居夜坐懷蘇伯達昆仲 釋道潜 
狂風吹林聲怒號，隔垣洶洶如秋濤。夜闌稍覺群動息，星斗挂簷霜月高。東鄰書生勤且勞，粲然文采真鳳毛。遙想下帷應未寢，短檠相對課離騷。
慕容居士雙柟軒 釋道潜 
陽羨溪山名浙右，氤氳淑氣無時有。遂令比屋慕弦歌，甲第殊科爭捷手。先生讀書三十年，數奇不偶真可憐。閉門陋巷聊自隠，簞瓢屢空心晏然。南軒前頭兩佳木，先生撫玩長不足。尤愛薰風五月初，白銀開花光照屋。故人解后相逢遇，指點婆娑索新句。君不見少陵杜叟有長吟，莫作凡材等閑賦。
次韵蘇端明定武雪浪齋 釋道潜 
孔明氣宇白玉溫，忠義勇决踰王尊。葛巾羽扇傳號令，塞垣徹警無塵昏。良辰往往挾將佐，射鵰走馬循烟村。歸來飲酒坐堂上，賓從如雲填戟門。一朝郡圃得奇石，雪浪觸眼驚神魂。旁求蒼珉琢巨斛，偃然臥土知無根。三牛曳歸置階圯，錯磨不許留纖痕。興來作詩寄臺閣，雄詞妙筆爭考論。將軍今謫窮海外，會見羲娥窺覆盆。殷勤寄語朔方客，佳致勿毀宜長存。
無爲堂 釋道潜 
無爲豈不動，無念非刳心。至人均道妙，與物相浮沉。青銅一寸明，萬象了自分。何須苦機械，擾擾亂沖襟。晴窗馥烟篆，衣裓蒙餘薰。超然曠士懷，所得踰古今。
示法穎 釋道潜 
兒曹汝既識薰蕕，卓犖應須力自修。一志徑從齊客語，萬端無受楚人咻。卑飛燕雀宜深遠，高舉鸞凰可並游。莫負謫仙當日語，十年名譽滿東州。
清聚軒 釋道潜 
之子吟懷欲稱情，故穿幽沼滀清泠。儻逢來客議深淺，但道淵源通北溟。
次韵曉師見別欲游京洛 釋道潜 
春波漲南浦，霽色媚澄鮮。扁舟駕兩槳，行矣子所便。岸花開迤邐，紅紫交相妍。詩情發浩蕩，輸瀉萬壑淵。清新逼庾信，雅健追樊川。相儔得鴻鵠，翔集固超然。衣裓暫塵土，它時洗雲泉。幽姿復烱烱，不羨玉池蓮。
游徑山懷司馬才仲 釋道潜 
柔桑蔽野麥初齊，布穀催耕雨一犂。略彴時橫溪上下，薔薇間發水東西。重尋勝處追前賞，無復斯人手共携。回首春風增感慨，綿綿黄鳥更悲啼。
雲巢  其一 釋道潜 
環湖相望百招提，高棟曾軒亦屢躋。未若道人基構勝，闌干清與白雲齊。
雲巢  其二 釋道潜 
九江秀色可攬結，謫仙愛彼巢雲松。寂寞風流三百載，此軒奇觀躡前蹤。
雲巢  其三 釋道潜 
碧瓦朱甍冠翠微，鬰葱佳氣繚窗扉。人間塵土紛阡陌，不到藜床燕坐衣。
清明日湖上呈秦少章主簿 釋道潜  西湖
水邊花霧曉氤氳，春入西湖兩岸深。冶葉倡條他自媚，朽株枯木我何心。鞦韆索轉朱樓角，博塞聲喧碧柳陰。年少故人方感慨，未應從俗强浮沉。
送誠無上人還洞山文禪師席下 釋道潜 
上人妙齒遺樊籠，嗜好豈與稠人同。巖棲水飲有餘裕，期以至道超鴻蒙。少林人亡僅千載，末路鼓舞誰爲雄。江西老褐真望士，蟻趨雲合爭所從。羨君伏役事且久，誠專志苦迷春冬。心珠磨錯稍精瑩，彷彿水月含沖融。去歲扁舟下吳會，溪山勝踐情所鍾。芒鞋竹杖霜露入，始知節物徂秋風。朝來興盡挽不住，翻然又逐南征鴻。它年相逢定廬岳，與子終老巢雲松。
燕默堂 釋道潜 
萬彙乾坤裏，誰何識道真。喧卑憎末俗，燕默羨高人。漏轉芙蓉永，香銷栢子頻。他年揮玉麈，堂上挹芳塵。
送嚴上人還永嘉 釋道潜 
道人出處孤鴻儔，詎肯低回受羈絆。飄風轉日歷九州，不羨騎鯨游汗漫。我生與君幾相逢，窮幽摘勝時乃同。胸中妙道未容扣，又引高興辭秋風。君家住在孤嶼側，此別何時見顔色。欲識相思一寸心，冷月依依挂空碧。
吳門獄中懷北山舊隠  其一 釋道潜 
江湖堂北是吾廬，繚繞杉篁蔚有餘。欲問山中近消息，鱗鴻不寄獄中書。
吳門獄中懷北山舊隠  其二 釋道潜 
誅茅投老卜栖遲，雲雨相翻豈易知。夜鶴曉猿休悵望，回車復路可無時。
吳門獄中懷北山舊隠  其三 釋道潜 
數畝檀欒古道邊，亭亭氣慨上參天。未應霜雪能摧抑，不用行人歎可憐。
吳門獄中懷北山舊隠  其四 釋道潜 
東崦扶疏一樹梅，繁英辜負歲時開。殷勤寄語蘭兼蕙，它日春風我亦來。
吳門獄中懷北山舊隠  其五 釋道潜 
甘冷宜茶石縫泉，得名初自玉堂仙。蒼苔滓穢聊疏治，照月涵星復粲然。
吳門獄中懷北山舊隠  其六 釋道潜 
一徑緣雲入壽星，竹間窈窕見疏櫺。闌干數曲觀臺上，幽草靚花常滿庭。
吳門有懷錢塘何彥時仙尉  其一 釋道潜 
英妙何郎藴德光，不隨人世事炎凉。麒麟步武開天上，他日青雲道路長。
吳門有懷錢塘何彥時仙尉  其二 釋道潜 
英游閣前官柳行，柔枝嫋嫋弄鵝黄。多情春色還依舊，獨有離人天一方。
吳門有懷錢塘何彥時仙尉  其三 釋道潜 
湖岸茸茸細草生，芳洲杜若想縱橫。去年問柳尋花地，誰伴穿雲渡水行。
劉咸臨秀才挽詞  其一 釋道潜  庐山
劉子江南英，韵勝不友俗。閉門誦詩書，戶外無來躅。昔我寄匡山，巖扉屏幽獨。君聞跨蹇馿，迢迢訪深谷。忘懷去畦畛，結好比松竹。浮雲事忽空，逝水難再復。徒有篋中文，千秋成鬼錄。
劉咸臨秀才挽詞  其二 釋道潜 
異材擢陽阿，秀色方蔚然。侵尋掩衆阜，屹屹上造天。驚飈忽摧殞，中道虛棄捐。顔淵古稱夭，道德今獨妍。何求擁腫爲，無用徒永年。
劉咸臨秀才挽詞  其三 釋道潜 
平生本家學，耻作干時語。著書以愚名，綽欲慕前古。紛紛詆迂闊，默默君自許。弱齡詠風騷，其詞哀以苦。先生歎奇作，壽達終難與。果爲冥冥游，一往不可睹。
劉咸臨秀才挽詞  其四 釋道潜 
吾希李長吉，異代不得友。頼餘錦囊篇，把玩時在手。斯人君並駕，未易較先後。肝脾裹陽秋，落筆粲瓊玖。當年邂逅初，宛在三峽右。相携石橋行，下瞰冰雪溜。音容俄永隔，山月空依舊。銘詩得黄香，知子垂不朽。
贈霍山人 釋道潜 
先生少年喜武事，三略六韜曾徧閱。胸中雲夢吞八九，氣勝萬夫真勇决。防邊伊昔從都護，欲取功名繼前烈。臂弓腰箭事戎裝，遠出砂場恣游獵。擒狐射雁狂且逸，不覺歸途迷夜雪。敗官遭譴失所志，回首飄然辭魏闕。挾持妙術當生涯，放浪江湖閑歲月。尋常得錢即沽酒，笑與妻奴同飲啜。樂天知命了無憂，奕奕紅顔浮兩頰。春風浩蕩魯城邊，稠花亂蕊爭紛妍。方將與君共携手，騁懷游目相回旋。興來別我汶陽去，黄鵠一舉難留連。村橋野店醉斜日，路人誰識地行仙。
送劉不已推官罷奉符尉入都注擬 釋道潜  泰山
少年讀書破萬卷，河朔聲名壓諸彥。詞場百戰功不成，晚得青衫非所願。白頭况有北堂親，斗祿强須甘冗賤。三年一尉泰山下，簿領區區事弓箭。追窮寇盜走山谷，肯爲風霜辭怯懦。要功冀賞本無心，脫去僅能逃所譴。草枯蓬斷歲將徂，結束行裝抵京縣。達官貴吏急賢材，一鶚君須預論薦。投竿舍築去作相，邂逅風雲一朝變。造物於人自有時，未足爲君生忿怨。
過彭城觀陳傳道知錄所藏東坡公畫 釋道潜 
枯株瘦石兩相望，南北悠悠徑路長。卷盡平岡三百里，風枝雨葉更飄揚。
淮上觀水 釋道潜 
桐柏崑崙日夜傾，投溪注壑本無情。乍爲含垢千尋濁，不作矜人一掬清。
戲書誠師秋景小屏 釋道潜 
黄蘆敗葦兩三叢，彷彿江湖在眼中。雁鴨驚呼緣底事，一時昂首立秋風。
過韞秀堂觀仲豫二詩因次其韵  其一 釋道潜 
箕南斗北各殊方，誰信相思去夢長。蓬斷草枯當歲晏，寥寥空對蕙爐香。
過韞秀堂觀仲豫二詩因次其韵  其二 釋道潜 
荆溪一別十年餘，流竄何嘗定所居。等與山河同幻質，更將三界作蘧廬。
次韵聰師見寄  其一 釋道潜 
三年東魯貶，閉戶實超然。靜極通幽眇，神游豈間焉。獨全霜後操，未異火中蓮。不似沈湘客，徒懷忿與悁。
次韵聰師見寄  其二 釋道潜 
夙學誰知子，源流務所滋。風騷追五柳，禪寂擬長髭。桂魄元昭晰，浮雲自蔽虧。險夷終一節，吾以古爲師。
次韵升師見招  其一 釋道潜 
老去年光知幾尋，無端華髮苦相侵。獨憐碧眼平生舊，未改青松一寸心。欲扣禪關當歲晏，肯愁溪路隔雲深。相逢試探梅花信，應有香鬚擢碎金。
次韵升師見招  其二 釋道潜 
兒童牋管已能操，書乏吟窗幾兔毫。文囿垣牆增漸廣，詞林枝葉勢方高。嗟余舊喜論周誥，晚歲無心諷楚騷。羨子得時勤述作，宛如秋浦湧雲濤。
殘菊 釋道潜 
霜摧露殞萬枝空，叢菊鮮鮮尚見容。細蕊冷香聊自媚，無心引蝶更勾蜂。
滌軒 釋道潜 
隔雲穿竇引涓涓，噴玉跳珠亦可憐。心垢本無何用滌，戲將萧洒度流年。
千頃廨院觀司馬才仲遺墨次韵 釋道潜 
濛濛春雨暗村橋，竹裏禽啼婆餠焦。度谷倦聞車軋軋，穿林愁聽馬蕭蕭。細窺陳迹僧坊靜，默想風流鄙吝消。浮魄沉魂今已矣，無人爲作楚詞招。
唐昌王悅道桃竹軒 釋道潜 
餘杭門西山迤邐，屹屹千峰插天起。窮幽摘勝過三邑，隨處雲林皆可喜。邇來杖策到君家，始覺溪山逢骨髓。爭流萬壑會目前，競秀千巖對窗几。丹楓洗雨秋霽餘，白鳥出沒嵐光裏。主人韵勝無塵埃，翠竹紅桃相映栽。良辰樽俎憑誰共，友月朋雲自往來。
溪上 釋道潜 
紅蓼叢邊雙鷺飛，波痕翻動碧琉璃。須臾相趁却回首，斜立垂楊烟外枝。
聽盛道人琴  其一 釋道潜 
陰雲收雨閣曾簷，寂寂西風不動簾。燒盡夜堂紅蠟炬，高山流水聽無厭。
聽盛道人琴  其二 釋道潜 
有客浮游不定家，玉琴三尺當生涯。從來正始無人會，掉首高歌烏帽斜。
千頃山圓鏡堂呈應禪師 釋道潜 
茲山嵯峨冠天下，一徑縈雲行兩舍。始窮絕頂見招提，碧閣丹樓屹如畫。門前池水滀蜿蜒，座上風雷驚晝夜。峨眉五臺誇壯觀，品目真不此爲亞。偉哉南師非世人，開荒闢土初椎輪。寥寥相望三百載，廢興一一難具陳。丹丘大士來鼓舞，氣象煥發重增新。投金輸贐走南北，法雨所被無涯津。虛堂選勝得佳處，隆簷巨棟成逡巡。窗扉洞達舒兩目，異景錯出羅蓁蓁。朝雲夜月常萬頃，寒光炯炯如鎔銀。堂中隠几人何似，湛若玉毛懸秋旻。牓名圓鏡示來客，庶使方寸無緇磷。
沈道原養浩堂 釋道潜 
塵勞萬計日紛紛，未礙堂中養浩心。花草暗香來屋角，溪山爽氣入衣襟。樽中白酒無時有，篋裏清詩不廢吟。夜夜鄰家助幽致，數聲羌管弄微音。
宣上人玉淵堂 釋道潜 
玉淵閟蒼崖，源深杳難測。但見涓涓附籜龍，宛轉來投小池側。小池方折餘兩尋，蛙黽不游苔不侵。青天無雲落寒影，沈柔見底空人心。妙哉支公營小築，氣象蕭然真不俗。夜吟朝講度流年，何用崢嶸誇傑屋。
與定師話別六言  其一 釋道潜 
客有來從東越，示余滿把瓊瑶。萬壑千巖鍾秀，故知多士翹翹。
與定師話別六言  其二 釋道潜 
雪解松筠振色，氣回蘭蕙含芳。興動剡溪吟客，夢先歸鳥飛翔。
與定師話別六言  其三 釋道潜 
出海濤雷方震，橫江雪陣如山。一葉舟輕飛燕，飄然掠水東還。
與定師話別六言  其四 釋道潜 
鳳咮山含暮靄，西陵月破黄昏。慣作江湖離別，未應當此銷魂。
慧覺孜師綠筠軒 釋道潜 
綠筠蕭蕭含爽籟，幽姿冷落人難愛。壁間但有謫仙詞，聲名自到江湖外。當年創軒非壯觀，局促簾櫳日虧蔽。一朝經畫有底難，推倒牆頭了無礙。坐挹西南十里山，彩翠浮空屹相對。開池鑿圃增氣象，佳致真爲一方最。鳥聲鳴春春漸融，蘭芽蕙出初蒙茸。我來正值新雨定，弄日吹香聞座中。主人散策邀我步，池南池北聊從容。會待龍孫添夏蔭，借君此地眠清風。
夏夜智果懷武康令毛澤民 釋道潜 
暮磬寥寥殷上方，籠紗朱火影微茫。窗虛竹凈雨初闋，雲潤星輝夜更凉。落枕松聲驚瑟瑟，撲簾香霧靄蒼蒼。遙憐散髮東堂老，正臥風漪六尺床。
寄宗室趙伯言朝請 釋道潜 
趙侯天人裔，雅韵能拔俗。豈意江湖間，解后識眉目。高談爲余傾，落落如轉轂。端無貴富驕，但有文字欲。交游多望士，頡頏爭馳逐。艱難風義高，迹與古人續。銅章領劇邑，宛在江之曲。鳴弦陶永日，了不事鞭扑。新詩擬建安，簡遠詞不縟。錦囊有餘棄，示我僅盈軸。持還故山棲，把玩時反覆。美哉韶濩音，鏘然落巖谷。嗟余真淺陋，學海無一掬。仰君東溟深，短綆不可觸。
讀東坡居士南遷詩 釋道潜 
居士胸中真曠夷，南行萬里尚能詩。牢籠天地詞方壯，彈壓山川氣未衰。忠義凜然剛不負，瘴烟雖苦力何施。往來慣酌曹溪水，一滴還應契祖師。
讀聞復詩卷 釋道潜 
詩律久已廢，宏綱誰與操。斷弦那慮續，吾黨有英髦。氣穩侔彭澤，詞幽近楚騷。未輸湯從事，獨詫碧雲高。
次韵聞復廬山見懷 釋道潜  庐山
匡廬三載恣徜徉，肯憚衣裘弊雪霜。學徹死生追粲忍，力窮騷雅陋齊梁。心源素與秋潭靜，定水寧同夏潦潢。邂逅逢余舊題墨，蘚封苔駮不成行。
夏日寄愚坦二上人 釋道潜  西湖
仙潭從古水雲鄉，不羨西湖六月凉。支港官河通市井，採菱拾翠有舟航。觚稜迥與星辰接，鐵鳳疑參鸛鶴翔。九夏登臨輸二子，一時摹寫付詩囊。
次韵聞復西湖夏日六言  其一 釋道潜  西湖
山水初無今古，人間自有沈浮。試問行歌野老，桑麻用事何憂。
次韵聞復西湖夏日六言  其二 釋道潜  西湖
老葑年來席卷，吳儂舊恨彌申。昨夜馮夷鼓吹，遨嬉抵徹諸鄰。
次韵聞復西湖夏日六言  其三 釋道潜  西湖
夜深一碧萬頃，彷彿明河接天。岸曲風篁成韵，絕勝細管危弦。
次韵聞復西湖夏日六言  其四 釋道潜  西湖
西湖清淺可泛，湍險豈類瞿塘。隨處菰蒲蓮芡，櫛風沐雨尤香。
次韵聞復西湖夏日六言  其五 釋道潜  西湖
南窗寄傲一榻，午帳風來卷舒。懶躡子雲陳迹，解嘲更續成書。
次韵聞復西湖夏日六言  其六 釋道潜  西湖
燒空火雲萬丈，氣焰信可流金。嗟爾龜魚得計，適然游泳滋深。
次韵聞復西湖夏日六言  其七 釋道潜  西湖
櫟杜侵階美蔭，鳴蟬託質初凉。薰風正被草木，莫作秋聲感傷。
次韵聞復西湖夏日六言  其八 釋道潜  西湖
柱礎爭流餘潤，油雲忽改山容。定有盲風怪雨，曉來已聽鼉龍。
次韵聞復西湖夏日六言  其九 釋道潜  西湖
湖光宛同玉鏡，隄柳閟若房櫳。六月行人過此，未輸仙客壺中。
次韵聞復西湖夏日六言  其一○ 釋道潜  西湖
河漢斗杓橫七，重城漏鼓傳三。露鶴一聲何許，嘎然震響空巖。
夏夜偶興 釋道潜 
微陽墮曾巘，歸翼投空林。龕燈閟古殿，梵唄無餘音。眷茲石壁下，徐風散沖襟。缺月如斷環，依微挂松陰。清暉婉相屬，永夜諧吾心。空生大覺中，一漚示浮沉。此身漚中客，冥觀無古今。昔我嬰世故，紛紛那重陳。且求華胥夢，胡蝶相追尋。
次韵古上人湖上步月 釋道潜  西湖
尋常西湖月，雲霧多襲明。茲宵實昭晰，似慰詩人情。低昂見列宿，戢曜非光熒。起余二三子，微詠哦新聲。杖藜山前去，鷄犬寂不鳴。蘭皋宿鷺群，回首時自驚。君看南北山，氣象真崢嶸。參差烟樹叢，一一含餘清。上人江南秀，邂逅意所傾。夜闌勸復路，浩興殊未盈。
臨江月上人 釋道潜 
能仁說教滿竺乾，流入中國餘五千。於中妙經爲最勝，顗師所解尤通玄。化行吳會連海壖，紛紛得法如雲烟。見聞讀誦又其次，隨類譬率無間焉。嗚呼上人志且堅，善邀佛子同法筵。妙香炷爐馥旃檀，十科勸進追昔賢。旁行貝葉軸似椽，卷舒朝暮往復旋。利根微種聊窮研，魚兔一獲忘蹄筌。自餘區區顧未然，瀾翻口舌如湧泉。外物交錯心匪緣，功成一朝脫愛纏。曄如紅蕖濯清淵，俯仰千聖遽可肩。茫茫苦海旁無邊，不有舟栰誰能先。烏蟾疾馳如走丸，咨爾佛子無睡眠。
琅琊山茶仙亭呈曾子開侍郎 釋道潜 
滁山雖僻左，謫宦皆名臣。後先聞數公，卓然皆鳳麟。憶昨紹聖初，譴公俾省循。盛德忘怨悱，虛懷隨屈信。政成思覽眺，興與烟霞親。後車載鄒枚，主客驚路人。逶迤度山谷，導從屏所陳。漁樵許爭席，解后全天真。泠泠庶子泉，味壓康王珍。團團小圓月，色冠閩山春。白足相與飯，溪毛擷青芹。熊魚得兼美，樂事無涯津。花瓷勸引滿，疏瀹貫百神。危亭倚巖阿，榜額獨未新。牧之擅風流，茶仙誇絕倫。相望三百載，公能嗣芳塵。
送錢持正主簿西歸 釋道潜 
蘭陵號多士，君實名家孫。高才縻管庫，枳棘棲鴛鸞。一旦謝朱墨，超然整歸軒。迎秋餞伏初，炎威尚歊煩。松陵接苕霅，迤邐皆清源。舟子宜夜泛，蘋風生夢魂。回塘官柳行，千樹如雲屯。明河挂柳外，凉月低金盆。茲行信有得，它日爲余言。
寄子開內翰 釋道潜 
天將有作會雲龍，一德君臣邂逅同。表率衣冠真領袖，羽儀臺閣舊家風。詞林豈獨專周誥，衮職深期補舜聰。四海滯淹公可棄，盡收鳬雁集庭中。
贈潜照月師 釋道潜 
吳興上人心志苦，筆研十年耕學圃。形癯骨瘦神獨清，耿若霜鷗立秋浦。錦囊新詩殊汗漫，妙語間發猶稽古。銖鋤冗長更磨揉，激濁疏清導靈府。自然韵勝遺島可，遠跂淵明追步武。瓶盂勸子適四方，莫學匏瓜甘墮窳。崇山廣澤徧游覽，始信憑高極天宇。蓺成技進蔚文采，楚楚華身竟何補。茫乎三界同傳舍，而我與君俱逆旅。不如回首依老褐，妙精明心求許與。鳴蟬委蛻藁壤餘，脫略秋風即高舉。
垂慈堂木樨花 釋道潜 
堂下高花屹兩株，繁英碎萼巧連茹。猛香匪占春園盛，清烈仍分里巷餘。長抱秋蟾滋夜氣，偶摇風露墮階除。根盤厚地知方壯，封植何人考厥初。
次韵關子容晚霽  其一 釋道潜 
小院回廊明霽霞，疏簾未捲尚橫斜。應憐碧砌無塵滓，石竹紅薇靚有花。
次韵關子容晚霽  其二 釋道潜 
飛簾初遣雨師回，獨上江城百尺臺。萬景橫前方領略，越山仍欲送青來。
再和湖上晚歸  其一 釋道潜 
漾舟歸路興何賒，水樹低凉一道斜。菱蔓蒹葭都卷盡，芙蓉炯炯獨開花。
再和湖上晚歸  其二 釋道潜 
雲披霧卷仰昭回，試望翻經古石臺。應有秋香生桂樹，吹風肯傍暮船來。
次韵子容同聖功見過  其一 釋道潜 
檀欒小徑閟陰陰，解鞅停驂步更深。知我山栖久牢落，故留佳句比南金。
次韵子容同聖功見過  其二 釋道潜 
桃李君家世布陰，棣華雍穆義還深。浮雲百變何須怪，張耳陳餘舊斷金。
續許元裕夢中作  其一 釋道潜 
北窗支枕夢幽微，隠隠神明發暗機。未可病中驚老去，會須花底喚春歸。
續許元裕夢中作  其二 釋道潜 
琉璃雖破彩雲飛，演慶高門未易衰。既有嘉祥能兆夢，定須他日産熊羆。
次韵聞復湖上秋日六言  其一 釋道潜 
澤畔蒹葭蕭瑟，露華落日珠浮。撫事少陵多感，萬端獨立懷憂。
次韵聞復湖上秋日六言  其二 釋道潜 
禪餘偶登絕巘，據石聊爲欠申。眼界謾分畦畛，誰知大道無鄰。
次韵聞復湖上秋日六言  其三 釋道潜 
楚客當年何苦，愁懷繚轉非舒。頼有管城公子，離騷萬恨能書。
次韵聞復湖上秋日六言  其四 釋道潜  西湖
西湖發揮有素，最盛唯誇樂天。遺愛到今不朽，長隄一道如弦。
次韵聞復湖上秋日六言  其五 釋道潜 
處士尚餘陳迹，斷碑橫臥林塘。婉約梅花秀句，騷人萬古傳香。
次韵聞復湖上秋日六言  其六 釋道潜 
草蔓行將潰茂，菊英稍稍敷金。南浦愁窺去燕，海山莽蒼雲深。
次韵聞復湖上秋日六言  其七 釋道潜 
江城秋至幾日，風物斗覺凄凉。鄰女機絲何有，夜聞促織悲傷。
次韵聞復湖上秋日六言  其八 釋道潜 
人物年來衰謝，背繩追曲周容。嗟爾得時蝘蜓，故能嘲哂龜龍。
次韵聞復湖上秋日六言  其九 釋道潜 
凉月娟娟清媚，舒光巧入簾櫳。萬籟聲同比竹，細窺一一空中。
次韵聞復湖上秋日六言  其一○ 釋道潜 
可怪狙公巧黠，猶迷暮四朝三。老我身如枯枿，兀然不動幽巖。
觀宗室趙明發使君所畫訪戴圖并二小詩因次其韵  其一 釋道潜 
水石追摩詰，風騷類小山。每來窺二妙，戀戀欲忘還。
觀宗室趙明發使君所畫訪戴圖并二小詩因次其韵  其二 釋道潜 
巉絕千峰玉，清妍五字詩。胸中盤爽氣，彷彿幾人知。
次韵樓試可承議見招 釋道潜 
東州羈旅迹誰親，夫子端能給我貧。默識松筠霜後操，靜看桃李夢中春。嵩陽勝絕高天下，縣令風流邁古人。待得芳菲開爛熳，去隨行樂後車塵。
次韵秦少游學士  其一 釋道潜 
數幅生綃上，形容萬態心。坐窺天下勝，何用遠登臨。
次韵秦少游學士  其二 釋道潜 
漠漠雲披岫，班斑雨弄晴。橫江舟一葉，注目使人驚。
次韵秦少游學士  其三 釋道潜 
陽秋閟肝膈，無處見微茫。時作丹青戲，風流冠帝鄉。
次韵秦少游學士  其四 釋道潜 
參差山接野，渺莽水連空。笠釣沙頭客，真宜避世翁。
春陰 釋道潜 
浮雲易作雨無端，未放春泥十日乾。須信杏園憔悴煞，從來花骨不禁寒。
次韵伯言明發登西樓望桃花  其一 釋道潜 
江南梅子已生仁，京國桃花始放春。氣候不齊雖可恨，一枝猶得見牆闉。
次韵伯言明發登西樓望桃花  其二 釋道潜 
小樓西望那人家，出屋香梢幾樹花。只恐東風能作惡，亂紅如雨墮窗紗。
送伯言赴姑蘇上幕 釋道潜 
都城公子海，賢否良難會。從容翰墨場，班班知所詣。超然三四公，詞學昔人配。源流出蘇黄，汲引功豈細。斯人固才華，氣節復遠邁。一官從幕府，未覺簿書礙。投刃却鳬行，岸巾依物外。凝香久寂寞，清絕今可繼。初辭廣陌塵，笑鼓春江枻。楚岫與吳山，相望挹空際。莫唱渭城歌，臨流增歎喟。
贈歐陽季默承議 釋道潜 
先公跨箕尾，摇曳旋天關。於今二紀餘，肯復來人間。時時對遺編，彷彿窺一斑。夢寐思見之，何從暫追攀。邇來都城裏，忽睹庭中蘭。方寸實驚喜，典刑斯可觀。抱疴一榻上，骨瘦清琅玕。爲余設幽几，氣貌徐以寬。微詞落玉麈，文彩真孔鸞。棣華惜未識，妙譽聞朝端。先公德未泯，四海共仰歎。願言付百世，清風嗣門闌。
次韵劉延中廷直見贈 釋道潜 
劉郎世胄子，苦學窮淵源。羞爲一掬清，欲效千丈渾。君看長鯨質，澗壑豈所存。操觚妙述作，斧鑿無纖痕。鍾牙不世出，審音誰復論。鵷鶵理勁翮，雲漢思孤鶱。上追鸞皇游，下棄燕雀喧。建安誇七子，壯氣君可吞。九衢苦昏霾，槐陰蔽重門。良辰爲我飯，滿案餘芳蓀。軟語夜達旦，未覺罷神魂。須知名教樂，不羨富貴尊。
酬劉巨載舍人見贈所畫山水扇 釋道潜 
冰紈玉粉凈無塵，墨妙扶疏更絕倫。試問揮毫底人物，不言從可識天真。
觀明發畫李賀高軒過圖 釋道潜 
唐年茂宗枝，時平多俊良。長吉尤震曜，春林擢孤芳。退之於孔門，屹屹真棟梁。筆力障百川，風瀾息其狂。破衣繫麻鞋，右顧生輝光。一朝與湜輩，命駕驚煌煌。賀初爲兒童，隨父事迎將。須臾命賦詩，英氣加激昂。長安衆詞客，聲問爭推揚。風流垂異代，尚想古錦囊。君今亦宗英，韵勝斯人方。少年肯事事，苦學志獨强。風騷擬屈宋，妙處相頡頏。丹青出戲弄，配古猶擅場。形容示往事，彷彿如在旁。一徑入幽遠，古垣繚林莊。平橋跨淥水，叢薄含葱蒼。晴窗爲披拂，佳興杳難忘。
次韵東坡居士過嶺 釋道潜 
一時遷客盡難堪，二老高懷默自甘。造物定知還嶺北，暮年寧許喪天南。安排拄杖尋廬阜，斗藪征衣洗瘴嵐。他日相逢長夜語，殘燈飛燼落毿毿。
次韵代嶺上老人答 釋道潜 
閑持箕箒掃崔嵬，夾道松陰盡我栽。人去人歸真一笑，壞空成住互輪回。
次韵子由侍郎書事二首  其一 釋道潜 
七年依嶺外，遇物即防閑。宿負初償畢，他生豈復還。飄飄疑鶴骨，奕奕藹童顔。自許喬松壽，玄機密鎖關。
次韵子由侍郎書事二首  其二 釋道潜 
直材不易得，於國實長城。造父還能御，驊騮豈憚行。買田鄰少室，爲計老餘生。居士來何晚，江淮遣候迎。
次韵試可見訪峻極遇雨 釋道潜 
都城塵土倦茫茫，獨喜西來策甚長。避暑禪房依亢爽，可人溪雨作清凉。飛蚊斗絕簷間鬧，乳燕時拳砌下篁。縣令風流真晉客，談餘玉麈自揮揚。
揖仙亭 釋道潜 
崧陽古令尹，製錦誇妙手。鳴弦對高堂，坐使風俗厚。政成思考槃，觴豆宴賓友。開亭面緱嶺，佳致昔未有。雲烟靄葱曨，青壁冠星斗。王子果真仙，揖君千載後。鸞車駐縹緲，彷彿容暫偶。天風吹簫笙，凄響落戶牖。紛紛驚坐客，往往爲回首。相顧勿復言，且進杯中酒。
次韵試可同遊法王嶽寺 釋道潜 
兩山脩徑盡榛蕪，謾詫當年幸翠輿。空睹宸文藏寶構，不逢衲子話真如。林深想見靈根茂，地勝宜多隠者居。凉月照人歸路好，傍溪嘉樹影扶疏。
次韵試可喜雨 釋道潜 
東阡北陌久黄埃，天遣神龍詎用媒。雲似濤頭山半起，雨如銀竹望中來。奔輸澗谷時頹岸，噴激龜魚或曝腮。民物有秋真可喜，池蓮從此更須栽。
峻極夏夜 釋道潜 
廣庭無凡株，鬰鬰兩佳樹。扶疏饒美蔭，盤錯根本固。朝披葉底風，夜泫衣上露。禪餘自循繞，百匝未忍住。月華中天來，左右發暉素。清景非人間，泠然洗吾慮。緬彼大梁下，炎蒸毒朝暮。朱門曉未開，馬足已馳騖。摧眉事權要，幸彼一盼顧。素標插君頭，擾擾獨不悟。
觀宗室曹夫人畫  其一 釋道潜 
野水平林眇不窮，雪翻鷗鷺點晴空。洞房豈識江湖趣，意象冥將造化同。
觀宗室曹夫人畫  其二 釋道潜 
華屋生知世胄榮，誰教天付與多能。西風白草牛羊晚，隠見橫岡一兩層。
觀宗室曹夫人畫  其三 釋道潜 
臨平山下藕花洲，旁引官河一带流。雨棹風帆有無處，筆端須與細冥搜。
次韵陽翟尉黄天選見寄 釋道潜 
寓形宇宙間，佚我方以老。流光安足恃，百歲同過鳥。頃余嬰網羅，文彩緣自表。自古山林人，何曾識機巧。但記寒巖翁，論心秋月皎。黄香十年舊，學術參衆妙。虛懷養天和，肯徇奔走鬧。官居職事理，晨起何用早。桐陰滿西齋，叱吏供洒掃。眷余東南來，野飯煮芹藻。先生既清尚，令尹亦高蹈。相將古寺行，軟語頹晚照。公家有畸人，虛緣能自葆。卜築嵩山陽，行當從結好。山中饒勝境，一覽未易了。何時命巾車，共陟雲外嶠。翻愁筋力疲，不隨追勇踔。公詩擬南山，雄拔千丈峭。形容逼天真，解后適其要。藩籬吾未窺，敢議窮閫奧。
次韵試可嶽祠祭土宿齋 釋道潜 
神祠齋館臥耽耽，五鼓星河屢起瞻。劍珮森森趨帝右，衣冠肅肅奉宸嚴。風傳遠壑松千樹，人擁回廊月一簾。四嶽旌幢初會散，晨烏聲動廟竿尖。
贈宗室德强團練 釋道潜 
造物賦象質，於余頗能名。瓊瑶琢其骨，沖和擅其清。公生華屋貴，好學從妙齡。才高豈容遏，卓然以文鳴。厚德滋善養，雍容無暫矜。區區草茅人，未必真爾能。家藏三萬軸，插架連屋楹。牙籤示題目，探賾手不停。微言固澹泊，嗜好如飴餳。祖宗開鴻基，累聖致太平。詵詵既蕃衍，綽綽亦見稱。裕陵喜人物，教率從典刑。聯翩試文藝，議論參公卿。公材實杞梓，落落非杉檉。願言勤著書，會當補朝廷。他時樹勳業，彜鼎信可銘。
秋聲 釋道潜 
古槐花落小中庭，夜半風來捲葉鳴。潁水先生如尚在，呼兒應問此何聲。
次韵天選寄逍遙庵黄居士 釋道潜 
收得詞場舉子身，拂衣高臥傍嶙峋。休言白日壺中勝，且看紅顔鏡裏春。富貴群爭雖有路，山林獨往豈無人。恐君未識陶彭澤，故約籃輿訪采真。
次韵試可同謁子晉祠  其一 釋道潜 
古栢連岡三萬株，朝烟破日翠扶疏。投鞭下馬得幽徑，共謁賓天帝子居。
次韵試可同謁子晉祠  其二 釋道潜 
遺榮少海猛無雙，便逐浮丘出帝鄉。可笑而今居富貴，亦思高舉上蒼蒼。
哭少游學士  其一 釋道潜 
江左有豪英，超驤世無倫。妙齡已述作，識造窮天人。儒林老先生，相與爲友賓。客來叩治亂，亹亹披霜筠。波瀾與枝葉，猶足誇後塵。青衫入仕初，十手爭扶輪。孤嘲可敵衆，志鬰不得信。造物念流落，薦收付洪鈞。干將不許就，中晝如有神。七年投炎荒，日與山鬼鄰。妻孥各異土，相望同參辰。秋風吹黄茅，八月瘴霧新。回車嬰重癘，惸惸無與親。中原尚杳隔，墳隴懷棘薪。凄凉浯水頭，魂逝歸無因。精爽竟了了，挽章見情真。流傳到京闕，悲讀聞縉紳。斯人儻不亡，光華國之珍。彼蒼未易曉，三歎鼻酸辛。
哭少游學士  其二 釋道潜 
念子少年日，豪氣吞九州。讀書知穾奧，游刃無全牛。當時所獻策，考致第一流。論高追賈誼，氣勝凌馬周。勝理非空文，灼可資廟謀。危根易摇動，謂子不好脩。嗚呼一齊人，柰彼衆楚咻。孔門餘四科，士豈一律求。區區事屠釣，崛起爲公侯。數奇信有命，君亦忘怨尤。平生所著書，字字鏗琳球。子道决不泯，千載傳芳猷。
哭少游學士  其三 釋道潜 
瓶盂客京口，彷彿熙寧末。君方駕扁舟，歸來自苕霅。中泠忽相值，傾蓋忘楚越。禪揮龐老鋒，辯鼓子貢舌。連宵極名談，江閣倚清絕。扣檻出黿鼉，時取一笑發。邗溝介淮海，濟濟多俊傑。良辰苦招要，結好從此設。堂堂紫髯翁，道德冠前烈。風流廣文先，烱烱事脩潔。老禪魁叢林，冠蓋趨雜遝。三豪相繼往，墓木葉屢脫。子今復云亡，枯棋愈殘缺。相逢舊好間，悲詫那忍說。明年東下船，繫纜竹西月。茗奠蜀岡南，彈指當永訣。
寄王晉卿都尉 釋道潜 
主第耽耽冠北城，位居侯伯固尊榮。肯將踏月趨朝脚，來伴穿雲渡水行。池上紅蕖應漸老，山中紫笋尚抽萌。嵩陽迤邐川原勝，聞說它時卜釣耕。
與田承君宗丞話舊 釋道潜 
赤日下西谷，松門斂餘暉。蕭蕭征馬鳴，客子來者誰。故人田子方，六月并州歸。崎嶇千里道，問子來何爲。君命不竢駕，詎敢辭炎曦。禪庭梵唄歇，軟語同逶迤。梧桐挂凉月，清潤含裳衣。人生實萍梗，同附一渺瀰。驚風或暫先，波定還相依。昔我在南兖，識君英妙時。軒軒勇氣節，凜凜如熊羆。聲名固已早，時命殊淹遲。今茲向魏闕，驥足將騰夷。聖君隆至治，諫諍求瑕玼。嘗聞至人語，子可補拾遺。一言開堯聰，四海風俗移。無爲外重失，蹇諤當自持。贈言古者事，吾豈忘前規。
登嶽頂呈試可邦直 釋道潜 
偉哉中國擅五岳，巍巍崧高據其尊。四時百辟盡朝會，雲幢烟蓋來追奔。自餘衆阜何足數，擾擾羅列真兒孫。秋霖乍開原野凈，隆曦破海浮朝暾。淵明曠達不事事，勝日結客遊山樊。山腰下馬躡風磴，杖屨詰曲躋巑岏。窗經玉女猨鳥寂，石漱飛瀏鳴潺湲。長松吟風和哀響，肌膚凜栗凄神魂。行窮絕頂已晡側，雲烟爲我開餘昏。昂頭去天驚尺五，星斗歷歷俯可捫。超然擬與人世絕，彷彿有路通崑崙。洛陽奇峰三十六，領略併入一眼吞。平生方寸喜壯觀，茲游氣豁殊軒軒。二豪詞筆有餘地，請賦傑句留山巔。風流便可付千載，歐梅尹謝相與傳。
送王彥齡承務還河內 釋道潜 
武陵王郎高韵度，鞍馬四方無定住。眼逢泉石便吟哦，咳唾珠璣不論數。我亦悠悠事不羈，浪萍風梗隨安之。少室山前古蘭若，邂逅便與同襟期。興來岸幘一長嘯，清聲激越穿雲嶠。竹林故事獨未泯，人物如君亦高調。秋風獵獵促鳴蟬，歸路千山入馬鞭。白袍烏袖宜圖畫，不羨襄陽孟浩然。
寄宗室周臣觀察 釋道潜 
帝胄天孫多茂良，似公人物更難方。詩書自負青雲器，風月能收古錦囊。科斗雷文陳几席，鱗衣蟻食耀杯觴。都城邂逅傾遲素，崧少歸來一夢長。
題宗室公震防禦畫後 釋道潜 
錯莫江雲結暝陰，歸飛宿翼半浮沉。毫端領略無遺種，想見雍容物外心。蒹葭照雪含餘潤，古木欃天氣老成。山谷不來居士死，何人爲子一題評。
同趙伯充防禦觀東坡所畫枯木  其一 釋道潜 
經綸志業終不試，晚歲收功翰墨林。偶向僧坊委陳迹，每經風雨聽龍吟。
同趙伯充防禦觀東坡所畫枯木  其二 釋道潜 
蕭然素壁倚枯枝，行路驚嗟况所思。惆悵騎鯨天上去，却來人世恐無期。
大年觀察許作從駕出南薰門雪霽圖因以詩督之 釋道潜 
南薰門外照初陽，寶馬琱鞍從玉皇。千丈雪雲開遠野，萬枝瓊樹鬭新粧。筆端妙處君先得，老去閑情我未忘。乞與山林資翫好，高懸素壁爛生光。
與廖明略學士賦餘干縣白雲亭一首呈吳明府 釋道潜 
白雲翔太虛，時來傍孤城。超然此榮觀，常恐鸞鶴迎。能賦自疇昔，騷人遺典刑。嗣音竟有屬，異代逢淵明。揮毫無停綴，臨流有餘清。光風轉洲渚，爽氣生軒楹。况復廖常州，吐辭皆正聲。跂予浪續貂，坐想徒摇旌。
賦王立之承奉園亭 大裘軒 釋道潜 
經綸志四海，齟齬不得申。大裘縱千丈，姑覆洛陽春。
賦王立之承奉園亭 載酒堂 釋道潜 
子雲草玄時，載酒客常滿。君今慕若人，竹戶誰來款。
賦王立之承奉園亭 漱醉亭 釋道潜 
潭潭百尺井，汲引鳴飛瀾。驚回午醉客，一漱齒頰寒。
賦王立之承奉園亭 介庵 釋道潜 
一庵容宇宙，介意安在哉。珍重庵中人，空洞無纖埃。
賦王立之承奉園亭 頓有亭 釋道潜 
君家十亭觀，棋置宛相望。是中富墨妙，偉哉蘇與黄。
賦王立之承奉園亭 亦愛亭 釋道潜 
扶疏蔭佳木，五月風來徐。淵明方偃臥，亦自愛吾廬。
賦王立之承奉園亭 永日亭 釋道潜 
長安貴富人，歲月馬上遷。岸巾怡永日，心事獨翛然。
賦王立之承奉園亭 求定齋 釋道潜 
南華鑑止水，炯然見須眉。夫子果能定，物豈逃妍媸。
賦王立之承奉園亭 泠然齋 釋道潜 
虛室晝生白，清風襲衣屨。圓蒲燕坐人，泠然欲仙去。
賦王立之承奉園亭 賦歸堂 釋道潜 
王郎英妙年，功名固堪勉。浩然賦歸歟，持操真可羨。
送慈義偁師遊嵩少 釋道潜 
道人家住錦溪頭，衣裓常含爽氣浮。偶踏塵埃經北闕，却尋雲水過西州。冰銷陰壑蘭芽動，柳岸長條春意柔。少室峰前無異路，莫將陳迹苦追求。
東坡先生挽詞  其一 釋道潜 
造物周千載，真材得豫章。經綸等伊呂，辭學過班楊。德厚傾蠻貊，名高震虜羌。數奇終不偶，難與問蒼蒼。
東坡先生挽詞  其二 釋道潜 
博學無前古，雄文冠兩京。筆頭千字落，詞力九河傾。雅量同安石，高才類孔明。平生勳業志，鬰鬰閟佳城。
東坡先生挽詞  其三 釋道潜 
少年持國論，不羨洛陽人。抗疏忘機骫，危言駭搢紳。丹衷那有謂，康濟在斯民。竟謫江湖去，端居寂寞濱。
東坡先生挽詞  其四 釋道潜 
初復中原日，人爭拜馬蹄。梅花辭庾嶺，甘溜酌曹溪。梁木傾何速，椿年竟不齊。靈輀向崧洛，行路亦悽悽。